Crescent Cemetery, Utah Cemetery Information - ePodunk
Utah > All counties > Salt Lake County > Crescent Cemetery
Profile for Crescent Cemetery, Utah, UT Solidariteit Beweging verwelkom Nederland se vrae oor grondonteiening - Solidariteit Beweging
Die Solidariteit Beweging het vandag die Nederlandse minister van buitelandse sake, Stef Blok, se versoek aan die Suid-Afrikaanse regering om meer inligting oor die beplande grondonteiening sonder vergoeding te gee, verwelkom.
Blok se versoek om meer duidelikheid oor die beplande wysiging van die Suid-Afrikaanse Grondwet te kry en die gepaardgaande kommer oor eiendomsreg in die land, is aan die Suid-Afrikaanse minister van buitelandse sake, Naledi Pandor, gerig. Dit volg nadat die Nederlandse parlement verlede jaar in Julie ŉ mosie aanvaar het waarin die parlement sy kommer oor die beplande grondonteiening sonder vergoeding in Suid-Afrika uitgespreek het. In die mosie word die Nederlandse regering ook opdrag gegee om sy misnoeë hiermee teenoor die Suid-Afrikaanse regering uit te spreek.
Volgens Jaco Kleynhans, hoof van internasionale skakeling by die Solidariteit Beweging, het dié organisasie verlede jaar met ses politieke partye in die Nederlandse parlement samesprekings gevoer. Die resultaat van die skakeling was dat die mosie deur twee partye voorgestel en deur ŉ meerderheid van parlementslede in die parlement aanvaar is. “Sedertdien skakel ons voortdurend met Nederlandse politici om seker te maak dat hul regering druk op die Suid-Afrikaanse regering oor dié aangeleentheid plaas.”
Volgens Kleynhans voer die Suid-Afrikaanse regering ŉ paai-en-misleidingsveldtog in die buiteland om belangrike handelsvennote gerus te stel oor die beplande grondwetwysigings. “Ons het ook in November verlede jaar die Europese Parlement in Straatsburg besoek en daar met 14 politieke partye van sewe Europese lande samesprekings gevoer. Dit was duidelik dat die Suid-Afrikaanse regering Europese regerings en politici probeer paai oor die beplande grondwetwysigings.”
Die Solidariteit Beweging is reeds besig om nog parlemente in Europese lande te nader om ook in dié lande mosies teen die beplande wysigings te inisieer. AfriForum, wat deel van die Solidariteit Beweging is, besoek die VSA later vandeesmaand om ook daar bewustheid oor onder meer die beplande grondwetwysigings te bevorder. “Ons doelwit is om soveel as moontlik oorsese lande te oortuig om druk op die Suid-Afrikaanse regering uit te oefen om nie met die grondwetwysigings voort te gaan nie. Grondonteiening sonder vergoeding en ŉ verdere wegkalwing van eiendomsreg in Suid-Afrika sal tot groter ekonomiese probleme vir ons land lei. Buitelandse investering sal verder benadeel word,” het Kleynhans afgesluit.